****

**portfólió**

„Az összefüggő szakmai gyakorlat során a hallgató a vezetőtanár és a tanárképző szakember felügyelete mellett elkészíti – a tanulók megismerése terén végzett munkáját, tanári gyakorlatának eredményességét adatokkal alátámasztó, a saját gyakorlati fejlődését dokumentáló – portfóliót, amely a szakdolgozat részét és a tanári képesítő vizsga tárgyát képezi." (15/2006. (IV. 3.) OM rendelet 4. sz. mellékletének 8.4 pontja)

A portfólió célja annak bizonyítása, hogy a hallgató képes a képzés különböző területein elsajátított tudást integrálni és tanári munkájában alkalmazni. Képes a munkája szempontjából lényeges tudományos-szakirodalmi eredményeket összegyűjteni, azok alapján tanári munkáját önállóan megtervezni és a tanítás vagy pedagógiai feladat eredményességét értékelni. Képes a tanulók teljesítményeiről és fejlődéséről, valamint a tanulási-tanítási folyamatról módszeresen gyakorlati tapasztalatokat gyűjteni és a tényszerű adatokat elemezni, következtetéseket megfogalmazni, valamint az eredményeket saját tanári munkájában alkalmazni.

A portfólió tartalma

A portfólió azon dokumentumokból tevődik össze, amelyek a hallgató mesterképzésben folytatott elméleti és gyakorlati tanulmányai során keletkeztek, és alkalmasak a fentiekben megjelölt követelmények teljesülésének bizonyítására.

A portfólió a) öt kötelező, b) három kötelezően választható és c) két szabadon választható, összesen tíz elemet tartalmaz, az alábbiakban részletezett témamegjelöléseknek és terjedelmi előírásoknak megfelelően. (Ahol nincs terjedelemre vonatkozó előírás, a feladatot a szükséges ésszerű terjedelemben kell megoldani.)

**A) Kötelező elemek (a gyakorlathoz kapcsolódóan elkészítendő mind az öt feladat):**

1.) *Reflektív napló*:

1. a hallgató gyakorlat során szerzett tapasztalatainak és reflexióinak naplószerű leírása alapján készített 2-3 oldalas *összefoglaló*,
2. a reflektív naplóból tetszőlegesen kiválasztott 2-3 oldalas *részlet*.

2.) Egy félévet felölelő *tanmenet* készítése egy kiválasztott alap-, vagy középfokú évfolyam tanterve alapján.

3.) A tanítási gyakorlat során a hallgató által megtartott három *tanítási óra vázlatának*

1. *elkészítése*,
2. megvalósításuk *értékelése* az óratervek tükrében.

Az óravázlat tartalmazza:

Címoldal:

* a *hallgató* neve, szakiránya, évfolyama
* a *tanítás* helye, időpontja
* a *tanuló/tanulócsoport* évfolyama, tantárgy neve
* a *gyakorlatvezető tanár* neve

Kötelező tartalmi elemek:

* A tanítás anyaga
* A tanítás célja
* A tanítás módszerei
* Tanuló/tanulócsoport jellemzése

4.) Egy kiválasztott *tanuló, vagy tanulócsoport bemutatása*, jellemzése pedagógiai-pszichológiai és szakmai szempontok felhasználásával, a félév során közösen végzett munka és a tanuló/tanulócsoport megfigyelése során szerzett tapasztalatok, valamint személyes beszélgetés alapján, 3000-4500 karakter terjedelemben. (A tanuló szakmai előélete, személyisége, képességei, tudása, fejlődése.)

5.) Egy rövid *önértékelés* elkészítése a hallgató pedagógiai ismereteinek és képességeinek fejlődéséről, különös tekintettel a tanítás pszichológiai vonatkozású problémáinak, konfliktusainak kezelésére, 3000-4500 karakter terjedelemben.

**B) Kötelezően választható elemek (mindhárom pont teljesítendő, a téma szabadon megválasztható):**

1.) A képzés során a hallgató által készített két *pedagógiai vagy pszichológiai tárgyú írásbeli feladat* (kutatás, esszé, előadás anyaga, szakcikkek elemzése, könyvismertetés stb.), egyenként 4000-10000 karakter terjedelemben.

2.) Egy ifjúsági hangverseny vagy bármely *koncertpedagógiai jellegű gyermekprogram bemutatása és szakszerű kritikai értékelése*, pedagógiai, zenei és módszertani szempontok alapján, 3000-4500 karakter terjedelemben.

3.) Tanári *motivációs levél* vagy a hallgató által kiválasztott valós *tanári példakép* bemutatása vagy szakmai ars poeticát kutató *interjú* készítése egy tapasztalt tanárral, kollégával, 2000-4000 karakter terjedelemben.

**C) Szabadon választható feladatok (két feladat választandó a listában megadott lehetőségek közül):**

1.) Saját zenei tanulmányainak összefoglaló bemutatása pedagógiai szempontok alkalmazásával, 2000-4000 karakter terjedelemben.

2.) Egy (alapfokú vagy középfokú) iskola bemutatása (történet, működés, személyes tapasztalatok, emlékek) amelyben a hallgató korábban tanulmányokat folytatott vagy a gyakorlóhelyek valamelyikének bemutatása, személyes tapasztalatok és észrevételek alapján, 3000-4500 karakter terjedelemben.

3.) Írásbeli értékelés, amelyet a jelölt kapott bármilyen tanári tevékenységére.

4.) Saját nevelői arculat és hitvallás megfogalmazása a tanult neveléstörténeti és neveléselméleti ismeretek és saját tapasztalatok felhasználásával, 2000-4000 karakter terjedelemben.

5.) Valamely pedagógiai probléma és megoldásának leírása, lehetőleg saját tapasztalat alapján, 2000-4000 karakter terjedelemben.

6.) Órai megfigyelések írásban rögzített változata (irányulhat gyerekre, tanárra, az egész órai tevékenységre), 2000-4000 karakter terjedelemben.

7.) Pedagógiai vagy nevelésszociológiai témájú mikro-kutatás dokumentálása (hipotézis, minta, módszer, eredmények, értékelés).

8.) Internetes kutató-, gyűjtőmunka dokumentálása bármely pedagógiai-pszichológiai, szakmódszertani témában.

9.) Pedagógiai-pszichológiai, szakmódszertani témájú szakcikk összegzése, értékelése, 3000-4500 karakter terjedelemben.

10.) Pedagógiai-pszichológiai, szakmódszertani témájú idegen nyelvű szakszöveg magyarra fordítása 2000-4000 karakter terjedelemben.

A portfólió felépítése:

* Borítólap a hallgató nevének feltüntetésével,
* Címoldal,
* Tartalomjegyzék,
* A portfólió tíz fejezete a témamegjelölésnek megfelelő sorrendben.

**Formai követelmények:**

* Terjedelem: a meghatározott terjedelmi előírásoknak megfelelően. Egy oldal körülbelül 2000 karakter.
* Az illusztrációk, kottapéldák nem haladhatják meg a főszöveg 15%-át.
* Lapméret: A/4 egyoldalas, álló formátumú.
* Betűtípus: Times New Roman.
* Betűméret: a folyó szövegben 12 pont, a fejezetcímek esetében 14-16 pont.
* Sortávolság: 1,5
* A címlap betűmérete: kb. 22-30 pont.
* Margók: alsó és felső margó 3-3 cm, a bal margó 3,5-4 cm, a jobb margó 2,5 cm
* Oldalszámozás: kötelező, és mindig egy helyen legyenek (pl. a jobb alsó sarokban)
* A portfóliót spirálozva, egy példányban kell benyújtani, valamint elektronikusan (PDF-formátumban) a tanarkepzes[kukac]zeneakademia.hu e-mail címre küldve.

Értékelés:

A portfólió elkészítését a szakképzettségért felelős oktató kíséri figyelemmel, benyújtása előtt formai és tartalmi szempontból ellenőrzi, ötfokozatú gyakorlati jeggyel értékeli. A hallgató a portfóliót az illetékes tanulmányi előadónak leadja. A portfóliót a Pedagógia Tanszék kijelölt oktatója írásban bírálja, a bírálatot a Tanulmányi Osztályon keresztül eljuttatja a hallgatóhoz a védést legalább nyolc nappal megelőzően. A tanári záróvizsgán a hallgató szóban bemutatja, és kérdésekre válaszolva megvédi a portfóliót. A portfólió bemutatását és védését a vizsgabizottság ötfokozatú jeggyel értékeli.